готови части и сглобяването на електронни изделия. Изключва се монтажът на сглобяеми строителни елементи (включва се в строителството), както и етикетирането и опаковането, съпътстващи транспорта (включват се в транспортните услуги).
 Производството се извършва от лице, което не притежава стоките и което получава възнаграждение от собственика им. Тъй като собствеността върху стоките не се променя, между преработвателя и собственика не се записва сделка със стоки от общ характер. Само възнаграждението, което получава преработвателят, се включва в тази статия, въпреки че това възнаграждение може да включва цената на придобиване на материалите, купени от преработвателя.
 Елемент на международна търговия съществува, когато работата се извършва от местно лице на една икономика за собственика на стоките, който е местно лице на друга икономика. Как ще се разглеждат тези услуги, не зависи от това дали стоките по-рано или впоследствие са били във физическо владение на собственика, или не.
 2. Услуги по поддръжка и ремонт, които не са включени другаде
 Услугите по поддръжка и ремонт, които не са включени другаде, включват работата по поддръжка и ремонт, извършвана от местни лица по отношение на стоки, собственост на чуждестранни лица (и обратно). Ремонтите може да бъдат извършвани в обект на ремонтното предприятие или на друго място. Поддръжката и ремонтът на кораби, въздухоплавателни средства и други транспортни съоръжения се включват в тази статия. Почистването на транспортни съоръжения се включва в транспортните услуги. Ремонтите и поддръжката на сгради се включват в строителството. Поддръжката и ремонтите на компютри се включват в компютърните услуги.
 Стойността, която се записва за поддръжката и ремонта, е стойността на извършената ремонтна работа, а не брутната стойност на стоките преди и след ремонта. Стойността на поддръжката и ремонта обхваща всички части или материали, доставени от ремонтното предприятие и включени в цената (частите и материалите, чиято цена е начислена отделно, се изключват от услугите и се включват в категорията „търговия със стоки от общ характер“). Включват се както дребните ремонти, с които изделието се поддържа в работно състояние, така и основните ремонти, с които се увеличават ефективността или капацитетът на стоката или се удължава животът ѝ. Не се прави разграничение между ремонтите, включени от клиента в междинното потребление, и ремонтите, включени в образуването на капитал.
 3. Транспорт
 Транспортът обхваща процеса на превоз на хора и товари от едно място до друго, както и свързаните с превоза спомагателни и съпътстващи услуги и наемане (чартиране) на превозвачи с екипаж. Включват се и пощенските и куриерските услуги. Транспортът може да бъде класифициран според вида му и според естеството на превозваните обекти (пътници или товари).
 Доставчик на транспортни услуги може да наеме подизпълнители, за да може да използва услугите на други оператори за предоставянето на част от крайната транспортна услуга. Тези услуги се записват като брутна величина. Например, доставчик на куриерски услуги може да сключи отделни договори с няколко превозвача. Комисионите, дължими от доставчиците на транспортни услуги на представител, следва да бъдат записвани отделно.
 3.1. Морски транспорт
 Морският транспорт обхваща всички международни товарни и пътнически транспортни услуги, извършвани от морски плавателни съдове, но не включва транспорта по подводни тръбопроводи (включени в тръбопроводния транспорт)